《题《东湖钓隐图》赠张无待》
清代·朱用纯

短衣匹马天涯路，一年一恸空归去。不须舍旁苦竹逃，不须岸上牵船住。

泛泛东湖弄碧波，借问姓名张志和。曾寻沧海逢黄石，且脱青囊挂绿蓑。

有时放艇湖心白，一竿惊动蛰龙宅。会兴云雨遍大荒，再访五湖范少伯。

作者简介：（1627—1698）明末清初江南昆山人，字致一，号柏庐。明诸生。入清，隐居教读。治学确守程朱理学，所著《治家格言》，流传颇广。康熙间坚辞博学鸿儒之荐。另有《愧讷集》、《大学中庸讲义》。